**Zbiramo sredstva za pomoč družini po požaru**

V septembru so ognjeni zublji uničili dom družini Grm – Zupančič iz Ponikev.

**Marta Šuštar**

Posredujem prošnjo za pomoč gospe Stanke Grm:

»Smo sedemčlanska družina. S partnerjem imava štiri otroke. Trije so v osnovni šoli, ena pa je še predšolska. Z nami živi tudi dedek. Leta 2018 smo kupili manjšo hišo – lesen vikend v Ponikvah. Vselili smo se leta 2020. Hiška je bila v zelo slabem stanju. Ves čas od vselitve smo jo obnavljali in vložili v obnovo vse prihranke.

Letos, 23. 9. 2024, nam je hiša pogorela. Zgornji del hiše je popolnoma uničen, spodnji del hiše pa je zaradi požara neuporaben in smo ga morali podreti. Trenutno stanujemo v mobilni hiški in kontejnerju, kar sta nam omogočila CZ in Občina Dobrepolje. Pogodba velja za šest mesecev, zato moramo čim prej na novo pozidati hišo.

Nikomur ne želimo, da bi se znašel v takšnem položaju, kakor smo zdaj mi. Lepo prosimo vse dobre ljudi za pomoč. Že vnaprej hvala za vsak vaš dar. Iskreno se zahvaljujemo vsem, ki so nam do sedaj nudili kakršnokoli pomoč.«

*Stanka Grm*

Župnijska Karitas Dobrepolje se pridružuje prošnji družine Grm – Zupančič. Obiskali smo jih in si ogledali pogorišče in pogoje bivanja. Želimo jim pomagati, ker so res vse izgubili. Pripravljeni so tudi sami poprijeti za delo in čim prej obnoviti dom. Ob takih nesrečah se običajno lokalni prebivalci velikodušno odzovejo. Verjamem, da bo prošnja ganila vaša srca in boste po svojih močeh pomagali.

Naj obrazložim še to, da Karitas nikoli ne daje prosilcu denarja, pač pa plača po predračunu trgovcu, dobavitelju ali izvajalcu oz. plača račun ali položnico. Župnijska Karitas je družini že pomagala z nakupom hrane in higienskih potrebščin ter nakazala 1000 evrov na predračun za gradbeni material.

Sredstva, ki se bodo zbrala na našem računu v ta namen, bodo v celoti porabljena za pomoč družini Grm - Zupančič predvsem za gradbeni material in opremo.

Svoj dar lahko posredujete na več načinov:

**Nakazilo na TRR račun:**

Župnijska Karitas Dobrepolje – Videm

Videm 33

1312 Videm - Dobrepolje

TRR je odprt pri NLB d.d.

SI56 0204 6025 4986 661

Koda namena: CHAR

Namen plačila: POŽAR 2024

Sklic: SI00 23092024

Svoj dar lahko oddate tudi osebno v župnišču na Vidmu.

**SMS na 1919:**

Uporabniki mobilnih storitev Telekom Slovenije lahko prispevate svoj dar tudi **z SMS sporočilom** s ključno besedo **POZAR5 na 1919** in prispevali boste 5 EUR za družino Grm - Zupančič. Delovanje storitve SMS Donacija omogoča Župnijska Karitas Dobrepolje, v sodelovanju z družbo Telekom Slovenije, d.d., od 1.11. do 31.12. 2024.

Pravila in pogoji uporabe storitve »SMS Donacija- za Karitas Dobrepolje – Videm« so objavljeni na spletni strani Občine Dobrepolje <https://www.dobrepolje.si/> .